Nos Joannes decanus capellæ ducis diuionensis notum facimus omnibus presentes litteras inspecturis quod, constituta in presentia nostra, Maria filia Tierree de Fixins, uxor Martini Beliotin in bona mentis et corporis dispositione, animæ suæ saluti cupiens prouidere pro ipsius animæ suæ et antecessorum suorum remedio, dedit et concessit in puram et perpetuam elemosinam Deo et hospitali de Brochon et fratribus ac sororibus ibidem Deo seruientibus, quamdam petiam terræ arabilis sitam in territorio de Penses, inter terras eiusdem hospitalis hinc et inde, et de dicta petia terræ dictos magistrum et fratres ac sorores dicti hospitalis corporaliter inuestiuit pro voluntate eorumdem omnimodo de cætero facienda, et se ex ea coram nobis penitus deuestiuit, et hanc elemosinam Martinus prædictus, maritus eius, coram nobis laudauit, voluit et concessit et ratam habuit in perpetuum atque firmam. Magister autem et fratres ac sorores hospitalis prædicti deuotioni postmodum dictæ Mariæ humiliter occurrentes, concesserunt eidem Mariæ ad vitam ipsius vineam eorum sitam in clauso medio iuxta vineam Cistertii ex una parte, et iuxta vineam Giroldi Bouart de Fixins ex altera, ita quod post obitum eiusdem Mariæ dicta vinea ad dictum hospitalem in bono statu et in illo quo die obitus eiusdem Mariæ inuenietur quitte, libere et sine contradictione qualibet reuertetur, nunc ex tunc in eadem vinea hæredes ipsius Mariæ seu aliquis alius quidquid potuerit reclamare; præterea dicti magister et fratres et sorores dictam Mariam cum ipsa decedere contigerit tenentur tanquam unam ex sororibus ipsorum in eorum hospitali sepelire; in cuius rei testimonium ad preces dictæ Mariæ et Martini prædicti præsentibus litteris sigillum nostrum aposuimus. Actum anno Domini milesimo ducentesimo quadragesimo quinto, mense maii.